b"\n_START_ARTICLE_\nUllits\n_START_SECTION_\nFaciliteter\n_START_PARAGRAPH_\nUllits Skole blev bygget i 1961 som centralskole for de tidligere landsbyskoler i Fovlum og Gammel Ullits. I 1971 kom Svingelbjerg ogs\xc3\xa5 med i skoledistriktet, og i 2011 blev eleverne fra Louns-Alstrup Skole flyttet hertil. Skolen har 138 elever, fordelt p\xc3\xa5 0.-6. klassetrin. Efter 6. klasse forts\xc3\xa6tter eleverne i Fars\xc3\xb8 Skole. I 1988 blev SFO'en B\xc3\xb8rnehuset startet i en tidligere l\xc3\xa6rerbolig. I 1991 blev SFO\xe2\x80\x99en \xc3\xa6ndret til en LandsByOrdning (LBO), som nu har 100 b\xc3\xb8rn i alderen 3-10 \xc3\xa5r._NEWLINE_Ullits Minihal blev bygget i 1989. Byen har et medborgerhus, der kan lejes til fester og arrangementer, samt adskillige foreninger, bl.a. borgerforening, gymnastikforening, badmintonklub og spejderforening.\n_START_SECTION_\nNavnet\n_START_PARAGRAPH_\nUllits n\xc3\xa6vnes i 1475 som Wllis og i 1485 som Vuldis. I 1901 bruger Trap stavem\xc3\xa5den Ullis. Det samme g\xc3\xb8r m\xc3\xa5lebordsbladene fra 1800-tallet, mens dem fra 1900-tallet har stavem\xc3\xa5den Ullids.\n_START_SECTION_\nJernbanen\n_START_PARAGRAPH_\nI 1910 blev Ullits Station p\xc3\xa5 Aalborg-Hvalpsund Jernbane anlagt p\xc3\xa5 \xc3\xa5ben mark. I 1925 blev der lagt sidespor til foderstofforeningen. Ullits Stationsby voksede op omkring stationen, fik hotel, mejeri, smedje m.v. og blev st\xc3\xb8rre end landsbyen._NEWLINE_Efter nedl\xc3\xa6ggelsen af Hvalpsundbanen i 1969 kom stationsbyen til at hedde Ullits, og landsbyen fik navnet Gammel Ullits. Vejnavnet Banevolden minder stadig om stationsbytiden, og et stykke af banens trac\xc3\xa9 er bevaret i vejens nordlige ende. Stationsbygningen er bevaret p\xc3\xa5 Mellemvej 12."